Povzetek revizijskega poročila
Pravilnost poslovanja Zgodovinskega arhiva Ljubljana

Računsko sodišče je izvedlo revizijo pravilnosti poslovanja **Zgodovinskega arhiva Ljubljana** (v nadaljevanju: arhiv) v letu 2022. **Cilj revizije** je bil izrek mnenja o pravilnosti poslovanja arhiva.

Računsko sodišče je o **pravilnosti poslovanja arhiva** v letu 2022 izreklo **mnenje s pridržkom.** Arhiv je ravnal v nasprotju z Zakonom o sistemu plač v javnem sektorju, ker je sistemiziral delovno mesto, ki ni navedeno v zakonu, podzakonskem predpisu ali ustrezni kolektivni pogodbi, javno uslužbenko ob premestitvi na drugo delovno mesto uvrstil v previsok plačni razred ter napredoval javno uslužbenko, ki za to ni izpolnjevala pogojev, zato je izplačal najmanj za 1.663 EUR preveč plač. Za redno delovno uspešnost je zagotovil za 409 EUR več od predpisanih 2 % sredstev za osnovne plače, mentorjem pa je v nasprotju s Kolektivno pogodbo za javni sektor dodatek za mentorstvo obračunaval še po zaključku usposabljanja. V nasprotju z Aneksom h Kolektivni pogodbi za kulturne dejavnosti v Republiki Sloveniji je jubilejno nagrado izplačal prepozno oziroma v višjem znesku od predpisanega, odpravnine ob upokojitvi pa v znesku, prenizkem za 438 EUR. V nasprotju z Zakonom o delovnih razmerjih je izplačal za 292 EUR preveč in za 229 EUR premalo regresa za letni dopust, v nasprotju z Zakonom o javnih uslužbencih pa zaposlenim zagotovil pravice, ki nimajo podlage v relevantnih predpisih, v skupnem znesku 3.674 EUR in s tem obremenil javna sredstva. Pri izbiri izvajalcev storitev in dobaviteljev blaga v vrednosti najmanj 155.955 EUR ni ravnal v skladu Zakonom o javnem naročanju. Stanja sredstev in obveznosti do virov sredstev ob koncu leta ni uskladil z dejanskim stanjem, ugotovljenim s popisom, o načinu odpisa in nadaljnjih postopkih ravnanja z odpisanimi osnovnimi sredstvi pa ni odločal pristojni organ, kot to določa Zakon o računovodstvu.

Arhiv je vse ugotovljene nepravilnosti odpravil že med revizijskim postopkom.

Ljubljana, 14. marca 2024